מפעיל מודיעין אלקטרוני מוטס משרת ביחידה מבצעית מיוחדת שעוסקת בהגנת המרחב האווירי של מדינת ישראל. במסגרת תפקידו הוא משתמש במערכות מודיעיניות משוכללות ליצירת תמונה מודיעינית עדכנית, להתרעה בעת התקפות ואיומים אוויריים, ליצירת מטרות לתקיפה, למעקב אחרי פעולות אוויריות, לקבלת ושליחת דיווחים שונים ועוד. התפקיד דורש יכולת ניתוח וארגון מידע בזמן אמת. בשל כך, תנאי קבלה הם: ציון 2 לפחות בניהול וארגון מידע, ציון 3 לפחות בעיבוד מידע, ציון 3 לפחות בעבודת צוות ובקשב מתמשך, ציון דפ''ר 60 ומעלה וגם פרופיל רפואי 72 ומעלה. חשוב לשים לב שעל מנת להתמיין לתפקיד על הבנות לחתום על הארכת שירות החובה לתקופה הזהה לאורך שירות החובה של הבנים. תהליך ההכשרה לתפקיד כולל טירונות רובאי 02 ולאחריה קורס שאורך כארבעה חודשים והסמכה נוספת. מדובר בתפקיד מעניין ומאתגר, שמשלב את עולם התעופה עם ענף המודיעין ומאפשר לכם ללמוד שני תחומים ולהתנסות בשני העולמות.